Урысейм и махуэр ягъэлъапIэ
Ди къэралым и щIыналъэ куэдми хуэдэу, мэкъуауэгъуэм и 12-м Урысейм и махуэр Къэбэрдей-Балъкъэрым Iэтауэ щагъэлъэпIащ.
Къэбэрдейр Урысейм зэрыгухьэрэ илъэс 400 зэрырикъуам и щIыхькIэ щыIэ утым къалэдэсхэр, КъБР-м и Парламентым, Правительствэм, жылагъуэ зэгухьэныгъэхэмрэ лъэпкъ щэнхабзэ центрхэмрэ я лIыкIуэхэр къыщызэхуэсат. Лъэпкъ фащэхэмкIэ хуэпарэ я ныпыр хуарзэу яIыгъыу абы лъэпкъ куэдым я лIыкIуэхэр щыплъагъукIэ ди щIыналъэр зэныбжьэгъугъэм и лъахэу зэрыщытыр наIуэ пщыхъурт.
Гуп зэрыIыгъыр утым икIри, махуэшхуэ концертым адэкIэ щыпаща Къэрал концерт гъэлъэгъуапIэм нэс ирикIуащ. Абы и гупэм къыщызэрагъэпэщат сурэтыщI ныбжьыщIэхэм, прикладной гъуазджэм хуэIэзэхэм, сабий сурэтхэм я гъэлъэгъуэныгъэ.
Махуэшхуэ концертыр къызэIуихащ ар зи жэрдэмкIэ къызэрагъэпэща Жылагъуэ палатэм и тхьэмадэ Берд Хьэзрэталий.


Сурэтхэр Къарей Элинэ трихащ.
Щомахуэ Залинэ.
